3. การประกอบธุรกิจในแต่ละสายการบริการ

3.1 ธุรกิจที่ปรึกษาและการบริหารการลงทุน

3.1.1 ลักษณะการบริการ

การให้บริการในส่วนของธุรกิจที่ปรึกษาและการบริหารการลงทุนสามารถแบ่งออกเป็นสองส่วน คือ
กองทุนต่างประเทศและกองทุนรวมในประเทศที่ออกโดยกลุ่มฟินันซ่า

สำหรับกองทุนในต่างประเทศนั้น
เพื่อความคล่องตัวในการบริหารรายได้และค่าใช้จ่ายซึ่งเป็นสกุลเงินเหรียญสหรัฐบริษัทฯ จึงให้ FFM
และ FCL ซึ่งเป็นบริษัทที่จดทะเบียนในต่างประเทศเป็นคู่สัญญากับกองทุนต่างๆ
ในการให้คำแนะนำด้านการลงทุนในหลักทรัพย์ของกิจการที่มีความเหมาะสมในการลงทุนแก่กองทุนที่จดทะเบียนในต่างประเทศ

ในส่วนของกองทุนในประเทศนั้น FAM
จะเป็นผู้ออกหน่วยลงทุนจำหน่ายแก่ประชาชนและเป็นผู้บริหารกองทุน

ลักษณะการให้บริการในส่วนของธุรกิจนี้สามารถแบ่งออกเป็น 2 ประเภทดังนี้

  1) ให้คำปรึกษาการลงทุนและบริหารกองทุน

กองทุนที่จดทะเบียนในต่างประเทศที่ได้รับบริการด้านที่ปรึกษาการลงทุนและบริหารกองทุนนั้นเป็นกองทุนขนาดเล็ก
(20 – 50 ล้านเหรียญสหรัฐ) ถึงขนาดกลาง (50 – 100 ล้านเหรียญสหรัฐ)
ที่มีผู้ลงทุนเป็นนักลงทุนสถาบันต่างประเทศ หรือนักลงทุนที่เป็นกองทุนต่างประเทศในตลาดเกิดใหม่
(Emerging Market Fund)
ที่ต้องการลงทุนโดยตรงในประเทศไทยและประเทศอื่นในแถบอินโดจีน
โดยจะช่วยดำเนินการจัดตั้งกองทุนและหาพันธมิตรนักลงทุนต่างประเทศที่มีความสนใจ
ซึ่งกองทุนต่างประเทศที่จัดตั้งขึ้นจะมีลักษณะกองทุนและนโยบายของแต่ละกองทุนที่แตกต่างกันไปตามความต้องการของผู้ลงทุน
กองทุนดังกล่าวมีลักษณะการลงทุนแบบโดยตรง (Direct Investment) ในหลักทรัพย์ประเภททุน
หรือตราสารกึ่งหนี้กึ่งทุนของกิจการที่เป็นทั้งบริษัทที่จดทะเบียนในตลาดหลักทรัพย์
หรือมิได้จดทะเบียนในตลาดหลักทรัพย์ที่มีความต้องการเงินทุนเพื่อใช้ขยายกิจการ
หรือปรับโครงสร้างธุรกิจ
ลักษณะการลงทุนโดยตรงนี้ผู้ที่เป็นที่ปรึกษาการลงทุนจะต้องทำการศึกษาในเชิงลึกในข้อมูลของบริษัทที่จะเข้าทำการลงทุนทั้งในแง่ของธุรกิจและการบริหารงานและต้องมีการเจรจาพร้อมทั้งการทำความเข้าใจกับผู้ถือหุ้นรายใหญ่ของบริษัทที่จะทำการลงทุนถึงการเข้าซื้อหุ้นและการร่วมลงทุน
โดยกองทุนจะลงทุนในระยะเวลาประมาณ 3 – 5 ปี และลงทุนในสัดส่วนที่มีนัยสำคัญ
โดยมีตัวแทนของกองทุนเข้าร่วมเป็นกรรมการของกิจการเพื่อจะได้ทำการเสนอแนะที่เป็นประโยชน์
และตรวจสอบติดตามผลการดำเนินงาน อนึ่ง
กองทุนต่างประเทศดังกล่าวเป็นกองทุนที่มิได้อยู่ภายใต้พระราชบัญญัติหลักทรัพย์และตลาดหลักทรัพย์และการกำกับดูแลของ
ก.ล.ต.

ในธุรกิจนี้ FFM จะทำการว่าจ้างให้ FNS เป็นผู้ศึกษาความเป็นไปได้ในการลงทุน
รวมทั้งการวิเคราะห์ผลการดำเนินงานและฐานะทางการเงินของบริษัทเป้าหมาย
ศึกษาและกำหนดรูปแบบการลงทุนและการจำหน่ายเงินลงทุน เงื่อนไขการลงทุน
และราคาที่เหมาะสมในการลงทุน รวมทั้งช่วยเจรจาต่อรองในเรื่องต่างๆ ที่เกี่ยวกับการลงทุน
นอกจากนี้ ยังเป็นผู้บริหารเงินลงทุน
โดยจะจำหน่ายหลักทรัพย์หรือเงินลงทุนในตลาดหลักทรัพย์หรือขายให้นักลงทุนอื่นที่สนใจ
เมื่อได้รับผลตอบแทนจากการลงทุนที่กำหนดไว้หรือมากกว่า
และนำผลกำไรที่ได้จ่ายตอบแทนให้กับผู้ลงทุน

ในส่วนของกองทุนรวมภายในประเทศของกลุ่มฟินันซ่าที่ดำเนินการโดย บลจ. ฟินันซ่า จำกัด หรือ
FAM นั้น FAM
จะเป็นผู้ออกหน่วยลงทุนจำหน่ายแก่ประชาชนแล้วบริหารเงินที่ได้จากการจำหน่ายหน่วยลงทุนนี้โดยการลงทุนในหลักทรัพย์หรือสินทรัพย์อื่นหรือการหาดอกผลโดยวิธีอื่น
บริษัทฯ มีเป้าหมายที่จะจัดตั้งกองทุนรวมใหม่ๆ ขึ้น อาทิ กองทุนที่ลงทุนในตลาดต่างประเทศ
มีการนำเสนอบริการซื้อขายกองทุนรวมสายพันธุ์ชั้นเลิศ “Best of Breed” สำหรับนักลงทุนไทย
โดยลูกค้าที่มีบัญชีอยู่กับบริษัทสามารถเลือกซื้อกองทุนรวมในประเทศที่มีอัตราผลตอบแทนสูงอื่นๆ ได้
โดยทาง FAM จะเป็นผู้แนะนำถึงลักษณะของกองทุนแต่ละกองทุนให้ลูกค้าทราบ
การขยายขอบข่ายการให้บริการนี้
นับเป็นสิ่งสำคัญในการพัฒนาความสามารถในการบริหารกองทุนแบบเฉพาะเจาะจงของฟินันซ่า
ยิ่งไปกว่านั้น ยังเป็นปัจจัยหลักที่ทำให้ FAM มีความโดดเด่นและมี “อิสระ”
จากคู่แข่งภายในประเทศ
ซึ่งส่วนใหญ่มักจะผูกติดกับธนาคารพาณิชย์ขนาดใหญ่และมุ่งเน้นการขายกองทุนรวมของตนเอง
นอกจากนี้ ยังจะเริ่มดำเนินการส่งเสริมการให้บริการ “การจัดสัดส่วนการลงทุนเฉพาะบุคคล”
(Employee’s Choice) ซึ่งถือเป็นฐานหลักในการบริหารกองทุนสำรองเลี้ยงชีพ ทั้งนี้
เนื่องจากมีการตอบรับที่ดีจากตลาดถึงความยืดหยุ่นของการให้บริการรูปแบบใหม่ดังกล่าว
จึงคาดการณ์ว่าจะสามารถสร้างส่วนแบ่งตลาดในการบริหารกองทุนสำรองเลี้ยงชีพนี้ได้

2) การดำเนินการและจัดการให้แก่กองทุน

การดำเนินการและจัดการให้แก่กองทุนต่างประเทศภายหลังเข้าลงทุนในกิจการใดๆ ยังครอบคลุมถึงการให้บริการสนับสนุนต่อกองทุนในเรื่องอื่นๆ อีก เช่น

การทำบทวิเคราะห์ในทางเศรษฐกิจ อุตสาหกรรม และผลการดำเนินงานของบริษัทที่เข้าทำการลงทุน

การจัดการในเรื่องของการจัดเก็บผลประโยชน์เช่นเงินปันผลหรือเงินรับอื่นๆ ที่ได้จากสินทรัพย์ที่เข้าลงทุนและการชำระหนี้สินของกองทุนจากสินทรัพย์ของกองทุน

การเปิดบัญชีธนาคารของกองทุนรวมทั้งการติดต่อและรักษาความสัมพันธ์กับธนาคารพาณิชย์ต่างๆ กับกองทุน

การทำบัญชีและการคำนวณมูลค่าสินทรัพย์สุทธิของกองทุน

การประสานงานกับหน่วยงานและตัวแทนของรัฐที่เกี่ยวข้อง

ปัจจุบัน มีกองทุนต่างประเทศ 4 แห่ง ซึ่งอยู่ภายใต้การให้คำปรึกษา บริหาร และจัดการของ FFM FCL และ ADF มีมูลค่าสินทรัพย์รวมของกองทุน ณ 31 ธันวาคม 2549 ประมาณ 350 ล้านเหรียญสหรัฐ (รวม Siam Investment Fund, L.P. ซึ่งมีการอนุมัติปิดกองทุนไปแล้วเมื่อเดือนมีนาคม 2549) รายละเอียดลักษณะของกองทุนและค่าตอบแทนในการให้บริการดังต่อไปนี้

(1) Siam Investment Fund II, L.P.

ลักษณะกองทุน เป็นกองทุนประเภทส่วนบุคคล (Private Equity Fund)
ประเภทที่สามารถทยอยเรียกชำระเป็นบางส่วนโดยกองทุนจะทำการเรียกชำระทุนเพิ่มตามความต้องการเงินในการลงทุนและมิได้จดทะเบียนในตลาดหลักทรัพย์

ขนาดของกองทุน ณ วันจัดตั้ง : มูลค่า 55.55 ล้านเหรียญสหรัฐ

อายุของกองทุน 10 ปีสิ้นสุดในปี 2552 และสามารถต่ออายุกองทุนได้อีก 2
ปีหากผู้ถือหน่วยลงทุนอนุมัติ

นโยบายการลงทุน ลงทุนระยะยาวในหลักทรัพย์ประเภททุน
ตราสารหนี้ของกิจการที่ปรับโครงสร้างหนี้
หรือหลักทรัพย์ประเภทอื่นที่สามารถแปลงเป็นหลักทรัพย์ประเภททุนได้
ของทั้งบริษัทจดทะเบียนและไม่จดทะเบียนในประเทศไทย

มูลค่าสินทรัพย์ที่ใช้ในการคำนวณ ณ วันที่ 31ธันวาคม 2549: มูลค่าประมาณ 30 ล้านเหรียญสหรัฐ

ค่าธรรมเนียมการบริหารกองทุน

(2) Siam Investment Fund III, L.P.

ลักษณะกองทุน เป็นกองทุนประเภทส่วนบุคคล (Private Equity Fund)
ประเภทที่สามารถทยอยเรียกชำระเป็นบางส่วนโดยกองทุนจะทำการเรียกชำระทุนเพิ่มตามความต้องการเงินในการลงทุนและมิได้จดทะเบียนในตลาดหลักทรัพย์

ขนาดของกองทุน ณ วันจัดตั้ง : มูลค่า 24 ล้านเหรียญสหรัฐ

อายุของกองทุน 10 ปีสิ้นสุดในปี 2558 และสามารถต่ออายุกองทุนได้อีก 2
ปีหากผู้ถือหน่วยลงทุนอนุมัติ

นโยบายการลงทุน ลงทุนระยะยาวในหลักทรัพย์ประเภททุน
ตราสารหนี้ของกิจการที่ปรับโครงสร้างหนี้
หรือหลักทรัพย์ประเภทอื่นที่สามารถแปลงเป็นหลักทรัพย์ประเภททุนได้
ของทั้งบริษัทจดทะเบียนและไม่จดทะเบียนในประเทศไทย

มูลค่าสินทรัพย์ที่ใช้ในการคำนวณ ณ วันที่ 31ธันวาคม 2549: มูลค่าประมาณ 24 ล้านเหรียญสหรัฐ

ค่าธรรมเนียมการบริหารกองทุน

(3) The Asian Debt Fund, Ltd.

ลักษณะกองทุน เป็นกองทุนที่จดทะเบียนในประเทศเคย์แมน

ขนาดของกองทุน ณ วันจัดตั้ง : มูลค่า 50 ล้านเหรียญสหรัฐ

อายุของกองทุน -

นโยบายการลงทุน ลงทุนในตราสารหนี้ และสิทธิเรียกร้องภายในประเทศแถบเอเชีย
นอกเหนือจากประเทศญี่ปุ่น

มูลค่าสินทรัพย์ที่ใช้ในการคำนวณ ณ วันที่ 31ธันวาคม 2548: มูลค่าประมาณ 275 ล้านเหรียญสหรัฐ

ค่าธรรมเนียมการบริหารกองทุน

(4) The Vietnam Equity Fund

ลักษณะกองทุน เป็นกองทุนที่จดทะเบียนในประเทศเคย์แมน

ขนาดของกองทุน ณ วันจัดตั้ง : มูลค่าประมาณ 15 ล้านเหรียญยูโร

อายุของกองทุน 5 ปีสิ้นสุดในเดือนกรกฎาคม 2553

นโยบายการลงทุน
ลงทุนในหลักทรัพย์จดทะเบียนและไม่ได้จดทะเบียนกับตลาดหลักทรัพย์ในประเทศเวียดนาม

มูลค่าสินทรัพย์ที่ใช้ในการคำนวณ ณ วันที่ 31ธันวาคม 2549: มูลค่าประมาณ 15 ล้านเหรียญยูโร
หรือประมาณ 20 ล้านเหรียญสหรัฐ

ค่าธรรมเนียมการบริหารกองทุน

ปัจจุบัน กลุ่มฟินันซ่าภายใต้การดำเนินงานของบริษัทย่อย FFM
มีสัญญาที่เกี่ยวข้องกับการให้บริการที่ปรึกษาและบริหารกองทุนทั้ง 4 กอง
สรุปสาระสำคัญของสัญญาให้บริการที่ปรึกษาและบริหารกองทุนดังต่อไปนี้

(1) ชื่อสัญญา สัญญาบริหารและจัดการกองทุน (Management Company Service Agreement)
แก่กองทุน SIF II

  คู่สัญญา (1) FCL

  (2) SIF II

  วันที่ลงนาม 1 กุมภาพันธ์ 2543

  ระยะเวลาให้บริการ ตลอดอายุของกองทุน ซึ่งจะสิ้นสุดในปี 2554

  ขอบเขตงาน เป็นผู้จัดการการลงทุน (Investment Manager) เพื่อให้คำปรึกษาการลงทุน
  (Investment advisory) จัดเตรียมบทวิเคราะห์การลงทุนเพื่อใช้ในการตัดสินใจลงทุน
  บริหารการลงทุน และดำเนินการและจัดการที่เกี่ยวข้องกับการลงทุนของกองทุน เช่น
  ติดตามผลการดำเนินงาน ดูแลผลประโยชน์ที่ได้จากเงินลงทุน จัดทำบัญชี
  และการคำนวณมูลค่าสินทรัพย์สุทธิของกองทุน

  ผลตอบแทน (1) ค่าที่ปรึกษา (Advisory Fees) ในช่วงเวลาที่ได้รับมอบหมายให้ลงทุน
  คำนวณจากอัตราร้อยละ 2.0 ต่อปี ของเงินลงทุนของกองทุน
  และหลังจากครบกำหนดระยะเวลาที่ได้รับมอบหมายให้ลงทุนแล้ว
  จะคำนวณจากเงินลงทุนสุทธิจากส่วนคืนทุน ชำระล่วงหน้าเป็นรายไตรมาส

  (2) ส่วนแบ่งกำไร (Performance Fees) ในอัตราร้อยละ 20
  ของส่วนแบ่งกำไรของกองทุนที่เกินกว่าอัตราผลตอบแทนทบต้นของกองทุนที่ร้อยละ 10 ต่อปี
  (Compounded Annual Rate) โดยชำระเป็นรายปี

(2) ชื่อสัญญา สัญญาให้บริการ (Service Agreement) สำหรับ SIF II

  คู่สัญญา (1) FFM

  (2) FCL

  วันที่ลงนาม 1 กุมภาพันธ์ 2543

  ระยะเวลาให้บริการ ตลอดอายุของกองทุน ซึ่งจะสิ้นสุดในปี 2554

  ขอบเขตงาน FCL ตกลงว่าจ้างให้ FFM ให้คำปรึกษาการลงทุนและการบริหารการลงทุนใน SIF
  II

  ผลตอบแทน FCL ตกลงจะชำระค่าจ้างให้แก่ FFM
  ตามงบประมาณของค่าใช้จ่ายในการดำเนินงาน (Operating Budget) ที่ FFM เสนอและ
  FCL พิจารณาให้ความเห็นชอบ

(3) ชื่อสัญญา สัญญาบริหารและจัดการกองทุน (Management Company Service Agreement)
แก่กองทุน SIF III

  คู่สัญญา (1) FCL

  (2) SIF III

  วันที่ลงนาม 31 ตุลาคม 2548

  ระยะเวลาให้บริการ ตลอดอายุของกองทุน ซึ่งจะสิ้นสุดในปี 2558

  ขอบเขตงาน เป็นผู้จัดการการลงทุน (Investment Manager) เพื่อให้คำปรึกษาการลงทุน
  (Investment advisory) จัดเตรียมบทวิเคราะห์การลงทุนเพื่อใช้ในการตัดสินใจลงทุน
  บริหารการลงทุน และดำเนินการและจัดการที่เกี่ยวข้องกับการลงทุนของกองทุน เช่น
  ติดตามผลการดำเนินงาน ดูแลผลประโยชน์ที่ได้จากเงินลงทุน จัดทำบัญชี
  และการคำนวณมูลค่าสินทรัพย์สุทธิของกองทุน

  ผลตอบแทน (1) ค่าที่ปรึกษา (Advisory Fees) ในช่วงเวลาที่ได้รับมอบหมายให้ลงทุน
  คำนวณจากอัตราร้อยละ 2.0 ต่อปี ของเงินลงทุนของกองทุน
  และหลังจากครบกำหนดระยะเวลาที่ได้รับมอบหมายให้ลงทุนแล้ว
  จะคำนวณจากเงินลงทุนสุทธิจากส่วนคืนทุน ชำระล่วงหน้าเป็นรายไตรมาส

  (2) ส่วนแบ่งกำไร (Performance Fees) ในอัตราร้อยละ 20
  ของส่วนแบ่งกำไรของกองทุนที่เกินกว่าอัตราผลตอบแทนทบต้นของกองทุนที่ร้อยละ 10 ต่อปี
  (Compounded Annual Rate) โดยชำระเป็นรายปี

(4) ชื่อสัญญา สัญญาให้บริการ (Service Agreement) สำหรับ SIF III

  คู่สัญญา (1) FFM

  (2) FCL

  วันที่ลงนาม 31 ตุลาคม 2548

  ระยะเวลาให้บริการ ตลอดอายุของกองทุน ซึ่งจะสิ้นสุดในปี 2558

  ขอบเขตงาน FCL ตกลงว่าจ้างให้ FFM ให้คำปรึกษาการลงทุนและการบริหารการลงทุนใน SIF
  III

  ผลตอบแทน FCL ตกลงจะชำระค่าจ้างให้แก่ FFM
  ตามงบประมาณของค่าใช้จ่ายในการดำเนินงาน (Operating Budget) ที่ FFM เสนอและ
  FCL พิจารณาให้ความเห็นชอบ

(5) ชื่อสัญญา สัญญาที่ปรึกษาการลงทุน (Investment Advisory Agreement) แก่กองทุน VEF

  คู่สัญญา (1) FFM

  (2) VEF

  วันที่ลงนาม 18 กรกฎาคม 2548

  ระยะเวลาให้บริการ ตลอดอายุของกองทุน ซึ่งจะสิ้นสุดในปี 2553

  ขอบเขตงาน เป็นผู้ให้คำปรึกษาด้านการลงทุน (Investment Adviser)
  จัดเตรียมบทวิเคราะห์การลงทุนเพื่อใช้ในการตัดสินใจลงทุน ให้คำแนะนำรูปแบบการลงทุน
  เงื่อนไขการลงทุนและการจำหน่ายเงินลงทุน รวมทั้งเป็นผู้ดูแลผลประโยชน์ที่ได้จากเงินลงทุน
  จัดทำบัญชี และการคำนวณมูลค่าสินทรัพย์สุทธิของกองทุน

  ผลตอบแทน กองทุนจะชำระค่าบริการแบ่งออกเป็น 2 ส่วน

(1) ค่าที่ปรึกษา (Advisory Fees) คำนวณในอัตราร้อยละ 2
    ต่อปีของเงินทุนที่เรียกชำระแล้วรวมทั้งส่วนเกินทุนของเงินกองทุน
    โดยชำระเป็นรายเดือนตลอดอายุของกองทุน

(2) ส่วนแบ่งกำไร (Performance Fees) ในอัตราร้อยละ 20
    ของส่วนแบ่งกำไรของกองทุนที่ชำระคืนให้กับผู้ถือหน่วย (Aggregate Distributed
    Profit) ที่เกินกว่าอัตราผลตอบแทนทบต้นของกองทุนที่ร้อยละ 8 ต่อปี (Compounded
    Annual Rate) โดยชำระ ณ วันสิ้นสุดกองทุน

นอกจากนี้ กลุ่มฟินันซ่ายังมีกองทุนภายในประเทศที่ FAM เป็นผู้บริหารกองทุนอีก คือ
กองทุนสำรองเลี้ยงชีพ กองทุนรวม และกองทุนฟินันซ่า โกลบอล อโลเคชั่น
โดยมีมูลค่าสินทรัพย์ภายใต้การบริหาร ณ 31 ธันวาคม 2549 อยู่ที่ 19,823 ล้านบาท 944
ล้านบาท และ 1,171 ล้านบาท ตามลำดับ

3.1.2 การตลาด ภาวะอุตสาหกรรมและการแข่งขัน

การตลาด

ในส่วนของกองทุนต่างประเทศ กลุ่มลูกค้าเป้าหมายได้แก่สถาบันการเงินชั้นนำ
หรือกองทุนต่างประเทศที่ลงทุนในตลาดเกิดใหม่ (Emerging Market Fund)
หรือกองทุนที่ลงทุนในกองทุนต่างๆ (Fund of Funds) ที่สนใจลงทุนในประเทศแถบเอเซีย
ในส่วนของกองทุนในประเทศ
กลุ่มลูกค้าเป้าหมายได้แก่ประชาชนทั่วไปที่ต้องการหาทางเลือกอื่นในการลงทุนนอกจากการฝากเงินกับธนาคารซึ่งให้อัตราผลตอบแทนที่ค่อนข้างต่ำ
โดยกลุ่มฟินันซ่าจะใช้จุดเด่นด้านประสบการณ์ ทีมงานที่มีความพร้อมและความเชี่ยวชาญ
ผลการดำเนินงานการบริหารกองทุนที่ผ่านมา
และเครือข่ายความสัมพันธ์ที่มีในประเทศและต่างประเทศในการเข้าถึงบริษัทลงทุนเป้าหมาย
เป็นปัจจัยสำคัญในการทำการตลาดและแข่งขันในการบริหารกองทุน

ภาวะอุตสาหกรรมและการแข่งขัน

ปัจจุบัน มีกองทุนต่างประเทศจำนวนมากที่จัดตั้งขึ้นเพื่อลงทุนโดยตรงในประเทศต่างๆ
และมีแนวโน้มที่จะลงทุนในประเทศแถบเอเซียซื่งมีภาวะเศรษฐกิจปรับตัวในทิศทางที่ดีขึ้น
โดยทั่วไปกองทุนต่างประเทศที่มีทีมงานซึ่งพร้อมและมีความเข้าใจในกฎหมาย
และกฎระเบียบที่เกี่ยวข้องของประเทศนั้นๆ จะเป็นผู้ดำเนินการลงทุนและบริหารเงินลงทุนเอง
อย่างไรก็ตาม มีกองทุนต่างประเทศหลายแห่งที่มีความสนใจลงทุนในประเทศที่เกิดใหม่
แต่ขาดทีมงานและความสามารถในการเข้าถึงบริษัทเป้าหมาย
ให้ความสนใจที่จะใช้บริการที่ปรึกษาและบริหารการลงทุนที่มีประสบการณ์มาช่วยให้คำปรึกษา
ดำเนินการและบริหารแทนกองทุน
ปัจจุบันมีผู้ให้คำปรึกษาการลงทุนแก่กองทุนต่างประเทศเป็นจำนวนมากทั้งที่อยู่ในประเทศไทยและในต่างประเทศ
ทำให้ภาวะการแข่งขันอยู่ในระดับสูง โดยผู้ให้บริการที่มีทีมงานบุคลากรที่พร้อมด้วยประสบการณ์
ความสามารถ ผลงานในอดีตด้านการบริหารกองทุนที่สามารถสร้างผลตอบแทนที่ดี
จะมีข้อได้เปรียบและเป็นปัจจัยแห่งความสำเร็จของธุรกิจนี้ โดยในประเทศไทยนั้น
กลุ่มบริษัทฟินันซ่าเป็นหนึ่งในบริษัทชั้นนำในประเทศที่ให้คำปรึกษาและบริหารการลงทุน
โดยมีผลการดำเนินงานในอดีตที่ดี
มีความพร้อมในด้านบุคลากรและมีเครือข่ายความสัมพันธ์ที่กว้างกับบริษัทต่างๆ
ทั้งในประเทศไทยและต่างประเทศ
จึงได้รับความเชื่อมั่นจากหุ้นส่วนกองทุนต่างประเทศชั้นนำให้เป็นผู้บริหารกองทุน

ในอนาคตอันใกล้
การลงทุนโดยตรงในประเทศแถบเอเซียของกองทุนต่างประเทศมีแนวโน้มจะเพิ่มมากขึ้น
เนื่องจากราคาหลักทรัพย์มีราคาที่ถูก อัตราดอกเบี้ยที่ต่ำ พื้นฐานเศรษฐกิจที่ดีขึ้น
รวมถึงผลประกอบการทางธุรกิจของบริษัทต่างๆ ในหลายๆ ประเทศในแถบเอเซียที่เริ่มทำกำไร
และมีความต้องการเงินทุนในการขยายกิจการ ด้วยปัจจัยดังกล่าว
การให้บริการด้านคำปรึกษาและบริหารการลงทุนให้แก่กองทุนต่างประเทศยังมีโอกาสอยู่สูง

ในส่วนของกองทุนรวมภายในประเทศนั้น ณ 31 ธันวาคม 2549
มีบริษัทหลักทรัพย์จัดการกองทุนในประเทศทั้งหมด 22 บริษัท มีกองทุนรวมที่จดทะเบียนแล้วทั้งสิ้น
808 กองทุน มูลค่าสินทรัพย์สุทธิ (NAV) ทั้งสิ้น 1,222.27 พันล้านบาท
โดยเป็นกองทุนรวมที่ลงทุนในต่างประเทศจำนวน 33 กองทุน มูลค่าสินทรัพย์สุทธิ 28.88
พันล้านบาท และมีกองทุนสำรองเลี้ยงชีพทั้งหมด 524 กองทุน มูลค่าสินทรัพย์สุทธิ 386.66
พันล้านบาท

3.1.3 การจัดหาผลิตภัณฑ์และบริการ

ปัจจุบัน กลุ่มบริษัทฟินันซ่ามีทีมงานบุคลากรด้านให้คำปรึกษาและบริหารการลงทุน 23 คน
ภายใต้การควบคุมดูแลของผู้บริหารหลัก 2 ท่าน คือ นายยูจีน เอส. เดวิส และนายวรสิทธิ์
โภคาชัยพัฒน์ สำหรับกองทุนต่างประเทศ และนายธีระ ภู่ตระกูล สำหรับกองทุนในประเทศ
ซึ่งการดำเนินงานจะทำงานเป็นทีม
แบ่งเป็นทีมงานวิเคราะห์ทั้งที่อยู่ในประเทศไทยและสาขาสำนักงานในต่างประเทศเป็นผู้ดำเนินการวิเคราะห์ภาวะเศรษฐกิจและภาวะการลงทุนในประเทศที่ครอบคลุมการให้บริการ
และวิเคราะห์บริษัทเป้าหมายในการลงทุน โดยพิจารณาจากกิจการที่มีศักยภาพเติบโต
เป็นผู้นำตลาดอันดับต้นๆ มีผู้บริหารที่มีศักยภาพ แต่มีปัญหาด้านโครงสร้างทางการเงินเป็นปัจจัยหลัก
และนำเสนอแก่กองทุนต่างประเทศเพื่อพิจารณาหาโอกาสการลงทุนและผลตอบแทนที่คาดหวังจากการลงทุน
ทีมงานบริหารการลงทุนจะดำเนินการเข้าเจรจาในฐานะที่ปรึกษาของกองทุนกับผู้บริหารของบริษัท
เพื่อเสนอแนวทางการลงทุนและเงินทุนสนับสนุนแก่บริษัทเป้าหมาย
และทีมงานอีกส่วนหนึ่งจะคอยติดตามและประเมินผลการดำเนินงานของบริษัทดังกล่าวนำเสนอต่อคณะกรรมการของกองทุนต่างประเทศ
และเมื่อกองทุนมีผลตอบแทนจากการลงทุนในระดับที่พอใจ จะจำหน่ายเงินลงทุนเมื่อภาวะเหมาะสม

3.2 ธุรกิจวาณิชธนกิจ

1.  ลักษณะการบริการและการประกอบธุรกิจ

กลุ่มบริษัทฟินันซ่าให้บริการธุรกิจวาณิชธนกิจ ดำเนินการภายใต้บริษัทย่อยที่อยู่ในประเทศไทยได้แก่
FSL และบริษัทย่อยที่อยู่ในต่างประเทศได้แก่ FS ในประเทศสิงคโปร์ และ FHK ในประเทศฮ่องกง
โดยมีทีมงานวาณิชธนกิจที่มีประสบการณ์และความเชี่ยวชาญในด้านการระดมเงินทุน
การปรับโครงสร้างทางการเงิน และการหาพันธมิตรทางธุรกิจ
มีลักษณะรายละเอียดของการให้คำปรึกษาทางการเงินในด้านต่างๆ ดังนี้

  ให้คำปรึกษาด้านหนี้สิน

จัดหาเงินกู้สำหรับโครงการ (Project Finance) โดยให้บริการจัดเตรียมข้อมูลทางการเงิน และหาแหล่งเงินกู้ยืมจากสถาบันการเงินทั้งในประเทศและต่างประเทศ 

ปรับโครงสร้างหนี้ (Debt Restructuring) โดยให้คำแนะนำแนวทางการจัดโครงสร้างหนี้ จัดทำประมาณทางการเงินและวิเคราะห์ความเป็นไปได้ของกิจการหลังปรับโครงสร้าง และเป็นตัวแทนในการเจรจากับเจ้าหนี้

  ให้คำปรึกษาด้านการควบรวมกิจการ

การเข้าซื้อหลักทรัพย์เพื่อครอบงำกิจการ

  ให้คำปรึกษาด้านการระดมทุน

การออกและเสนอขายหลักทรัพย์ประเภทตราสารทุน ตราสารหนี้ หรือตราสารกึ่งหนี้กึ่งทุน เช่น หุ้นสามัญ หุ้นบุริมสิทธิ หุ้นกู้ หุ้นกู้แปลงสภาพ และ ใบสำคัญแสดงสิทธิต่างๆ เป็นต้น

การนำหลักทรัพย์เข้าจดทะเบียนในตลาดหลักทรัพย์

การหาผู้ร่วมทุน (Private Equity) 

  ให้คำปรึกษาทางการเงินประเภทอื่นๆ

การบริหารความเสี่ยงทางการเงินโดยใช้อนุพันธ์ทางการเงิน(Financial Derivatives) 

การให้ความเห็นที่เป็นอิสระต่อรายการต่างๆ ของบริษัทมหาชนตามข้อบังคับของ ตลท. 

การบริหารทางการเงินทั่วไป

การประเมินมูลค่าของกิจการ

การศึกษาความเป็นไปได้ของโครงการ

การพัฒนาเครื่องมือทางการเงินต่างๆ เพื่อสนองความต้องการของลูกค้าแต่ละราย (Tailor-Made Financial Products) 

2.  การตลาด ภาวะอุตสาหกรรมและการแข่งขัน

การตลาด

บริษัทย่อยจะให้ความสำคัญในด้านบริการและความสัมพันธ์กับลูกค้าทั้งที่เป็นบริษัทจำกัด บริษัทมหาชน
บริษัทจดทะเบียน หรือบุคคลทั่วไป โดยสามารถแบ่งกลุ่มลูกค้าเป้าหมายออกเป็น 2 กลุ่มใหญ่ดังนี้

กลุ่มลูกค้าใหม่ โดยรวบรวมรายชื่อบริษัทต่างๆ ที่มีศักยภาพ และอาศัยเครือข่ายความสัมพันธ์ของกลุ่มฟินันซ่า ที่มีอยู่เพื่อนำเสนอบริการที่ปรึกษาทางการเงินที่กลุ่มบริษัทมีความเชี่ยวชาญแบบครบวงจร 

กลุ่มลูกค้าเก่า เนื่องจากเป็นกลุ่มลูกค้าเดิมมีความความคุ้นเคยและเห็นผลงานและบริการที่ผ่านมา จึงเป็นข้อ ได้เปรียบการแข่งขันกับบริษัทอื่นๆ ดังนั้น การติดต่อกลุ่มลูกค้าอย่างใกล้ชิดและต่อเนื่อง จะเป็น การสร้างความสัมพันธ์ที่ดี และมีโอกาสที่จะได้รับงานจากกลุ่มลูกค้าดังกล่าวอย่างต่อเนื่องใน อนาคต 

เพื่อสร้างจุดเด่นในด้านบริการ จะนำเสนอบริการด้านการเงินอื่นๆ ที่มีอยู่ในกลุ่ม
นอกเหนือจากบริการด้านวาณิชธนกิจ เพื่อทำให้เกิดบริการแบบครบวงจร เช่น บริการด้านหลักทรัพย์
การลงทุน จัดหาแหล่งเงินทุนสนับสนุนธุรกรรม นอกจากนี้
เพื่อสร้างความไว้วางใจจากลูกค้าอย่างสม่ำเสมอ
จึงมีนโยบายที่จะรักษาและพัฒนาระดับคุณภาพของการบริการอย่างต่อเนื่องทั้งในเรื่องของความคิดริเริ่มในการแก้ปัญหาให้ลูกค้า
การเน้นถึงความเข้าใจในลูกค้าและอุตสาหกรรมที่ลูกค้าประกอบธุรกิจอยู่รวมทั้งการบริการที่ครบวงจร

ภาวะอุตสาหกรรมและการแข่งขัน

แม้ว่าผลจากวิกฤติเศรษฐกิจในประเทศไทยและประเทศอื่นในแถบเอเซียที่ผ่านมา
ได้เกิดผลกระทบต่อธุรกิจวาณิชธนกิจ โดยเฉพาะในเรื่องของการระดมทุนเพื่อขยายธุรกิจ
การนำบริษัทเข้าจดทะเบียนในตลาดหลักทรัพย์ หรือการเข้าซื้อหลักทรัพย์เพื่อครอบงำกิจการ
อย่างไรก็ตาม ภาวะการณ์ดังกล่าวได้ทำให้บริการที่ปรึกษาทางการเงินในการปรับโครงสร้างหนี้
และการซื้อขายสิทธิแห่งหนี้สินเกิดขึ้นเป็นจำนวนมาก ซึ่งจะเห็นว่าแม้ในช่วงภาวะที่เศรษฐกิจมีปัญหา
บริการที่ปรึกษาทางการเงินยังสามารถเติบโตได้

ปัจจุบัน มีผู้ประกอบธุรกิจที่ปรึกษาทางการเงินเป็นจำนวนมาก
ซึ่งรวมถึงบริษัทที่ได้รับความเห็นชอบจากสำนักงาน ก.ล.ต. ณ วันที่ 31 ธันวาคม 2549 จำนวน
71 ราย และบริษัทอื่นๆ ที่ดำเนินธุรกิจใกล้เคียงกันทั้งที่อยู่ในประเทศและต่างประเทศอีกจำนวนมาก
ทำให้เกิดภาวะการแข่งขันที่สูง โดยมีปัจจัยด้านคุณภาพของทีมงาน ความเชี่ยวชาญในธุรกรรมต่างๆ
เครือข่ายความสัมพันธ์ และความคิดริเริ่มในการนำเสนอการแก้ปัญหาให้แก่ลูกค้า
เป็นปัจจัยสำคัญในการแข่งขัน

การจัดหาผลิตภัณฑ์และบริการ

ปัจจุบัน FSL มีทีมงานฝ่ายด้านวาณิชธนกิจรวมทั้งสิ้น 17 คน มีผู้ได้รับความเห็นชอบจากสำนักงาน
ก.ล.ต. ให้เป็นผู้ควบคุมการปฏิบัติงาน 12 ราย โดยมีนายพิธาดา วัชรศิริธรรม
เป็นผู้บริหารงานด้านวาณิชธนกิจ ซึ่งมีประสบการณ์ในธุรกิจวาณิชกิจมาเป็นเวลากว่า 10 ปี
และมีความสัมพันธ์ที่ดีต่อลูกค้า
โดยงานที่ได้รับส่วนใหญ่จะได้จากความสัมพันธ์และคำแนะนำจากลูกค้าเก่าและความชำนาญที่กลุ่มฟินันซ่ามีอยู่

ขั้นตอนหลักๆ ในการทำงาน
จะเริ่มจากการศึกษากฎระเบียบที่เกี่ยวข้องและศึกษาแนวทางในการแก้ปัญหาให้กับลูกค้า
ให้คำแนะนำ ตรวจสอบฐานะของกิจการ (Due Diligence)
โดยการสอบถามผู้บริหารหรือตรวจสอบเอกสาร
จัดเตรียมประมาณการทางการเงินหรือเอกสารที่เกี่ยวข้อง และประสานงานกับหน่วยงานที่เกี่ยวข้อง
โดยการดำเนินงานจะทำเป็นทีม ดังนั้น หากสูญเสียบุคลากรไป
สามารถจัดหาบุคลากรเข้าปฏิบัติงานแทนได้ทันที จึงไม่ส่งผลกระทบใดๆ ในด้านการพึ่งพาบุคลากร
หรือปัญหาขาดแคลนบุคลากร

3.3 ธุรกิจหลักทรัพย์

1.  ลักษณะการบริการและการประกอบธุรกิจ

การประกอบธุรกิจหลักทรัพย์ในกลุ่มของฟินันซ่ามีในประเทศไทย ดำเนินงานโดย FSL
ซึ่งได้รับใบอนุญาตประกอบธุรกิจหลักทรัพย์ครบทั้ง 4 ประเภท ซึ่งได้แก่
การเป็นนายหน้าซื้อขายหลักทรัพย์ การค้าหลักทรัพย์ การจัดจำหน่ายหลักทรัพย์
และการเป็นที่ปรึกษาการลงทุน

ลักษณะการประกอบธุรกิจหลักทรัพย์ของกลุ่มฟินันซ่าสามารถอธิบายแบ่งตามประเภทธุรกิจได้ดังนี้

  ธุรกิจการเป็นนายหน้าซื้อขายหลักทรัพย์ (Brokerage)

FSL เริ่มให้บริการในธุรกิจการเป็นนายหน้าซื้อขายหลักทรัพย์ตั้งแต่วันที่ 20 พฤษภาคม 2545
ในปัจจุบันเน้นให้บริการแก่กลุ่มลูกค้าบุคคลธรรมดาเป็นหลัก

  การให้กู้ยืม

ปัจจุบัน FSL มีทางเลือกในการให้กู้ยืมเงินแก่ลูกค้าเพื่อซื้อขายหลักทรัพย์เป็น 2 ลักษณะ ดังนี้

1. FSL จะเป็นผู้ให้กู้ยืมแก่ลูกค้าโดยตรงซึ่ง FSL
จะได้รับผลตอบแทนในรูปของดอกเบี้ยและค่านายหน้า

2. การให้กู้ยืมเงินเพื่อการซื้อขายหลักทรัพย์ผ่านบริษัทหลักทรัพย์เพื่อธุรกิจหลักทรัพย์ ทำให้ FSL
สามารถมีรายได้จากการเป็นนายหน้าซื้อขายหลักทรัพย์เพิ่มขึ้นโดยไม่มีภาระความเสี่ยงจากการให้กู้ยืมในส่วนนี้
ทั้งนี้ ลูกค้าสามารถขอวงเงินกู้กับสถาบันการเงินดังกล่าวผ่าน FSL ได้
และหลังจากที่ลูกค้าได้รับอนุมัติวงเงินจากบริษัทหลักทรัพย์เพื่อธุรกิจหลักทรัพย์แล้ว
สามารถทำการซื้อขายหลักทรัพย์โดยส่งคำสั่งซื้อขายผ่าน FSL ทั้งนี้
ลูกค้าจะต้องปฏิบัติตามข้อกำหนดเกี่ยวกับการกู้ยืมเงินของบริษัทหลักทรัพย์เพื่อธุรกิจหลักทรัพย์

  นโยบายและระเบียบในการขออนุมัติเปิดบัญชีและวงเงินซื้อขายหลักทรัพย์และวงเงินกู้ซื้อขายหลักทรัพย์

บริษัทฯ
ได้กำหนดระเบียบปฏิบัติในการขออนุมัติเปิดบัญชีและวงเงินซื้อขายหลักทรัพย์โดยเจ้าหน้าที่การตลาดต้องพิจารณาคุณสมบัติของลูกค้าโดยการสอบถามรายละเอียดเกี่ยวกับประวัติ
ตำแหน่งหน้าที่การงาน ฐานะทางการเงิน
และดำเนินการให้ลูกค้าลงนามในใบคำขอเปิดบัญชีซื้อขายหลักทรัพย์และเอกสารประกอบการเปิดบัญชีซื้อขายหลักทรัพย์ให้ครบถ้วน
และนำเสนอเพื่อขออนุมัติวงเงิน

  FSL มีการกำหนดอำนาจของบุคคลต่างๆเพื่อการอนุมัติเปิดบัญชีรวมทั้งการทำรายการต่างๆ
  ไว้ดังนี้

[]

  ธุรกิจการจัดจำหน่ายและรับประกันการจัดจำหน่ายหลักทรัพย์ (Underwriting)

โดยทั่วไปการจัดจำหน่ายหรือรับประกันการจัดจำหน่ายหลักทรัพย์ทำโดยการนำหลักทรัพย์ของบริษัทผู้ออกหลักทรัพย์ไปจำหน่ายให้กับนักลงทุนต่างๆ
โดยที่บริษัทผู้รับประกันการจัดจำหน่ายจะต้องทำการรับประกันว่าจะต้องจำหน่ายหลักทรัพย์ดังกล่าวให้หมดทั้งจำนวนที่ทำการรับประกัน
หากไม่สามารถจำหน่ายได้หมดผู้รับประกันการจัดจำหน่ายจะต้องซื้อหลักทรัพย์ไว้เอง
หลักทรัพย์ดังกล่าวเป็นทั้งประเภทตราสารหนี้และตราสารทุนของบริษัทต่างๆ
ที่มีความต้องการที่จะระดมทุนด้วยการออกและเสนอขายหลักทรัพย์เช่น หุ้นกู้
หรือหุ้นสามัญต่อประชาชนเป็นการทั่วไป
หรืออาจเป็นการขายหลักทรัพย์ประเภทดังกล่าวให้กับนักลงทุนประเภทเฉพาะเจาะจง
บริษัทเหล่านั้นอาจเป็นบริษัทที่ FSL
เป็นที่ปรึกษาทางการเงินเองหรือที่รับมาทำการจัดจำหน่ายโดยมีบริษัทอื่นเป็นที่ปรึกษาทางการเงิน
โดยทั่วไป FSL
จะได้รับค่าตอบแทนในการรับประกันการจัดจำหน่ายจากทางบริษัทผู้ออกหลักทรัพย์คำนวณเป็นร้อยละจากมูลค่าหลักทรัพย์ที่ทาง
FSL สามารถจัดจำหน่ายได้

  ธุรกิจการค้าหลักทรัพย์ (Dealer)

ในปัจจุบัน FSL มีการค้าหลักทรัพย์ในนามของตนเองในหลักทรัพย์ประเภทต่างๆ เช่น ตราสารหนี้
และตราสารทุน เพื่อหวังผลตอบแทนจากกำไรของส่วนต่างระหว่างราคาที่ซื้อและราคาที่ขาย
โดยจะเลือกลงทุนเฉพาะในหลักทรัพย์ที่มีปัจจัยพื้นฐานดีและมีราคาเหมาะสม

  นโยบายในการลงทุน

FSL มีนโยบายในการลงทุนในหลักทรัพย์ต่างๆ แบ่งเป็นการลงทุนระยะสั้น
(มีระยะเวลาการลงทุนที่น้อยกว่า 1 ปี) และการลงทุนระยะยาว (มีระยะเวลาการลงทุนที่มากกว่า
1 ปี) ปัจจัยหลักที่ใช้ในการพิจารณาการลงทุนประกอบด้วย
สภาพคล่องของหลักทรัพย์ที่จะทำการลงทุน ผลตอบแทนเมื่อเทียบกับความเสี่ยงจากการลงทุน
และการกระจายความเสี่ยง เช่น มีการกำหนดวงเงินรวมทั้งหมดที่จะทำการลงทุน
และการกำหนดสัดส่วนเงินลงทุนในหลักทรัพย์ใดหลักทรัพย์หนึ่งหรือในอุตสาหกรรมใดอุตสาหกรรมหนึ่งไม่เกินหลักเกณฑ์ที่ได้กำหนดไว้
อย่างไรก็ตาม FSL มีนโยบายที่จะทำการลงทุนทั้งในระยะสั้นและระยะยาว
โดยไม่ให้มีผลกระทบต่อสัดส่วนการดำรงเงินกองทุนสภาพคล่องสุทธิ (NCR) ตามที่ ก.ล.ต. กำหนด
ซึ่งการลงทุนของบริษัทจะต้องผ่านการพิจารณาจากคณะกรรมการการลงทุน (Investment
Committee) ของบริษัท
ซึ่งประกอบด้วยบุคคลในระดับกรรมการบริษัทซึ่งเป็นผู้ที่มีความเชี่ยวชาญในเรื่องของการพิจารณาการลงทุนและการบริหารความเสี่ยง

  การเป็นที่ปรึกษาการลงทุน (Investment Advisor)

เป็นธุรกิจที่มีลักษณะเป็นการให้คำแนะนำทางด้านการลงทุนให้แก่บุคคลทั่วไป
ในปัจจุบันยังไม่มีการให้บริการในธุรกิจนี้

3.3.2 การตลาด ภาวะอุตสาหกรรมและการแข่งขัน

การตลาด

ในส่วนของการเป็นนายหน้าซื้อขายหลักทรัพย์ กลุ่มลูกค้าเป้าหมายส่วนใหญ่ของบริษัทฯ
เป็นกลุ่มลูกค้าบุคคลธรรมดา ดังนั้นบริษัทย่อยจึงให้ความสำคัญกับคุณภาพของการให้บริการ
รวมถึงคำแนะนำแก่ลูกค้า มีความสามารถในการวิเคราะห์และนำเสนอข้อมูลข่าวสารต่างๆ
อย่างถูกต้องและทันท่วงที
ปัจจุบันบริษัทย่อยมีสัดส่วนจำนวนลูกค้าประเภทบุคคลธรรมดาและสถาบันคิดเป็นจำนวนประมาณร้อยละ
95 และร้อยละ 5 ตามลำดับ

นอกจากในส่วนของการเป็นผู้รับประกันการจัดจำหน่ายหลักทรัพย์
บริษัทย่อยมีนโยบายที่เน้นถึงความระมัดระวังในการเลือกสรรหลักทรัพย์ที่จะทำการจัดจำหน่าย
โดยจะทำการรับประกันการจัดจำหน่ายหลักทรัพย์ที่บริษัทผู้ออกหลักทรัพย์มีปัจจัยพื้นฐานดีและหลักทรัพย์มีราคาเหมาะสม
และคาดว่าจะใช้หลักทรัพย์ที่ทำการจัดจำหน่ายเป็นเครื่องมือสนับสนุนการทำตลาดของธุรกิจการเป็นนายหน้าซื้อขายหลักทรัพย์

ภาวะอุตสาหกรรมและการแข่งขัน

ภาวะอุตสาหกรรมของธุรกิจหลักทรัพย์ในส่วนของการเป็นนายหน้าซื้อขายหลักทรัพย์
จะขึ้นอยู่กับภาวะการซื้อขายหลักทรัพย์ในตลาดหลักทรัพย์เป็นสำคัญ จากข้อมูลสถิติของ ตลท.
มูลค่าตลาดรวมของ ตลท. ณ 31 ธันวาคม 2549 มีมูลค่าประมาณ 5.08 ล้านล้านบาท
ใกล้เคียงกับ ณ วันสิ้นปี 2548 ซึ่งมีมูลค่าตลาดรวมประมาณ 5.11 ล้านล้านบาท
หรือมีมูลค่าลดลงในอัตราร้อยละ 0.6 โดยประมาณ ภาวะการซื้อขายมีการปรับตัวลดลงเล็กน้อย
ซึ่งสามารถดูได้จากมูลค่าซื้อขายเฉลี่ยต่อวันที่ลดลง โดย ณ 31 ธันวาคม 2548 อยู่ที่ประมาณ
16,454 ล้านบาท เทียบกับ 16,214 ล้านบาท ของปี 2549
หรือแสดงให้เห็นปริมาณซื้อขายเฉลี่ยต่อวันที่ปรับลดลงร้อยละ 1.5 โดยประมาณ

ตารางข้อมูลสถิติภาวะตลาดหลักทรัพย์แห่งประเทศไทย

  ---------------------------- -------------- -------------- --------------
                               ปี 2547         ปี 2548         ปี 2549

  ดัชนีตลาดหลักทรัพย์แห่งประเทศไทย   668.10         713.73         679.84
  (SET)*                                                     

  จำนวนบริษัทจดทะเบียน            440            468            476

  มูลค่าตลาดรวม** (ล้านบาท)       4,521,895      5,105,113      5,078,705

  มูลค่าการซื้อขายรวม (ล้านบาท)     5,024,399      4,031,240      3,956,262

  มูลค่าการซื้อขายเฉลี่ยต่อวัน         20,508         16,454         16,214
  (ล้านบาท)                                                   
  ---------------------------- -------------- -------------- --------------

หมายเหตุ: * ราคาปิด ณ วันทำการสุดท้าย

** ราคาปิด ณ วันทำการสุดท้ายและไม่นำหน่วยลงทุนและอนุพันธ์มารวมในการคำนวณ

ที่มา: ตลาดหลักทรัพย์แห่งประเทศไทย

FSL มีปริมาณการซื้อขายหลักทรัพย์รวมตลอดปี 2549 ประมาณ 87,106 ล้านบาท
หรือคิดเป็นประมาณร้อยละ 1.1 เมื่อเทียบกับมูลค่าซื้อขายรวมของ ตลท. จะเห็นได้ว่า FSL
มีส่วนแบ่งการตลาดและปริมาณการซื้อขายหลักทรัพย์ในช่วงระยะเวลาดังกล่าวลดลงเมื่อเปรียบเทียบกับปริมาณการซื้อขายผ่านบริษัทในช่วงปี
2548 ซึ่งอยู่ที่ประมาณ 171,636 ล้านบาท และมีส่วนแบ่งทางการตลาดอยู่ที่ร้อยละ 2.1
เนื่องจากการลดลงของเจ้าหน้าที่การตลาด
จะเห็นว่าธุรกิจหลักทรัพย์เป็นธุรกิจที่มีการแข่งขันที่รุนแรงโดยเฉพาะในธุรกิจการเป็นนายหน้าซื้อขายหลักทรัพย์
สำนักงาน ก.ล.ต. ได้ประกาศเกณฑ์กำหนดค่าธรรมเนียมการซื้อขายหลักทรัพย์ในอัตราขั้นต่ำร้อยละ
0.15 และ 0.25 สำหรับการซื้อขายในลักษณะการส่งคำสั่งแบบอินเตอร์เน็ต
และแบบธรรมดาตามลำดับ โดยให้มีผลบังคับใช้ตั้งแต่วันที่ 1 ม.ค. 2550 เป็นระยะเวลา 3 ปี
และหลังจากนั้นให้เปลี่ยนเป็นอัตราขั้นบันได อีก 2 ปี จึงจะเปิดให้กำหนดค่าธรรมเนียมตามเสรี
ดังนั้น การแข่งขันในช่วงอีก 3 ปีข้างหน้า
คาดว่าจะแข่งกันในการให้บริการในการซื้อขายผ่านอินเตอร์เน็ตเพิ่มขึ้น ทางบริษัทได้ลงทุนในปี
2549 เพื่อพัฒนาระบบการซื้อขายอินเตอร์เน็ตให้มีประสิทธิภาพสูงยิ่งกว่าเดิม อย่างไรก็ตาม
เพื่อลดผลกระทบจากการแข่งขัน
การดำเนินธุรกิจหลักทรัพย์ของกลุ่มฟินันซ่าจะเน้นการแข่งขันทางด้านคุณภาพมากกว่าด้านราคา
และกำหนดเป้าหมายกลุ่มลูกค้าหลักทรัพย์เป็นบุคคลธรรมดาโดยได้ขยายสาขาเพื่อรองรับจำนวนลูกค้าและเพื่อเป็นการกระจายความเสี่ยงจากการกระจุกตัว

จากข้อมูลของสำนักงาน ก.ล.ต. ณ วันที่ 31 ธันวาคม 2549
มีจำนวนบริษัทที่ได้รับใบอนุญาตการเป็นนายหน้าซื้อขายหลักทรัพย์จำนวน 41 ราย
และจำนวนบริษัทที่ได้รับใบอนุญาตการจัดจำหน่ายหลักทรัพย์จำนวน 40 ราย
นอกจากนี้ยังมีธนาคารพาณิชย์อีกจำนวน 19
ธนาคารที่ได้รับใบอนุญาตการจัดจำหน่ายหลักทรัพย์ประเภทตราสารหนี้

3.3.3 การจัดหาผลิตภัณฑ์และบริการ

 แหล่งที่มาของเงินทุน

แหล่งเงินทุนของ FSL มาจากส่วนของผู้ถือหุ้นเป็นหลัก โดย ณ 31 ธันวาคม 2549
มีทุนที่เรียกชำระแล้ว 450 ล้านบาท นอกจากนี้ บริษัทฯ
ในฐานะที่เป็นบริษัทแม่ยังสามารถให้ความสนับสนุนเพิ่มเติมแก่ FSL ได้

 การดำรงเงินกองทุนสภาพคล่องสุทธิ 

FSL มีนโยบายในการดำรงเงินกองทุนสภาพคล่องสุทธิตามกฎเกณฑ์ของสำนักงาน ก.ล.ต.
ซึ่งเป็นการคำนึงถึงขนาดและความเสี่ยงของสินทรัพย์ต่างๆ ของบริษัทต่อขนาดของหนี้สินของบริษัท
โดยมีอัตราส่วนเงินกองทุนสภาพคล่องสุทธิต่อหนี้สินทั่วไป ณ วันที่ 31 ธันวาคม 2549 เท่ากับ
101.9% ซึ่งตามเกณฑ์ที่คณะกรรมการกำกับหลักทรัพย์และตลาดหลักทรัพย์ประกาศ
ได้กำหนดให้บริษัทหลักทรัพย์ดำรงเงินกองทุนสภาพคล่องสุทธิเมื่อสิ้นวันหนึ่งๆ ไม่ต่ำกว่า 7%
ของหนี้สินทั่วไป

การบริหารสภาพคล่อง

บริษัทย่อยมีนโยบายในการบริหารสภาพคล่องโดยใช้ความระมัดระวังในเรื่องของการลงทุนและการขยายธุรกิจโดยนอกจากการคำนึงถึงความเสี่ยงและอัตราผลตอบแทนแล้ว
จะคำนึงถึงสภาพคล่องของบริษัทที่มีอยู่ให้สมดุลกับขนาดของการลงทุนและการขยายธุรกิจนั้น

4.  ธุรกิจเงินทุน

3.4.1 ลักษณะการบริการและการประกอบธุรกิจ

กลุ่มบริษัทฟินันซ่าให้บริการธุรกิจเงินทุน ซึ่งดำเนินงานภายใต้บริษัทย่อยที่อยู่ในประเทศไทย ได้แก่
FC
ซึ่งเป็นสถาบันการเงินที่ได้รับอนุญาตจากกระทรวงการคลังภายใต้การกำกับดูแลของธนาคารแห่งประเทศไทย
สามารถประกอบธุรกิจเงินทุนครบทั้ง 4 ประเภท ได้แก่ กิจการเงินทุนเพื่อการพาณิชย์
กิจการเงินทุนเพื่อการพัฒนา กิจการเงินทุนเพื่อการจำหน่ายและการบริโภค
และกิจการเงินทุนเพื่อการเคหะ

ปัจจุบันผู้บริหารของ FC มีนโยบายที่จะเน้นให้บริการทางด้านสินเชื่อรายย่อย
เพื่อกระจายฐานรายได้ของ FC ซึ่งจะเป็นโอกาสในการเพิ่มผลตอบแทนให้กับ FC โดย FC
ได้มีการกระจายความเสี่ยงไปยังกลุ่มลูกค้าที่เป็นบุคคลรายย่อยที่เป็นสมาชิกกองทุนสำรองเลี้ยงชีพที่บริหารโดย
บริษัทหลักทรัพย์จัดการกองทุน ฟินันซ่า จำกัด และฐานลูกค้ารายย่อยของลูกค้าสินเชื่อรายใหญ่ที่ FC
ได้ให้สินเชื่ออยู่แล้ว นอกจากการให้สินเชื่อแล้ว FC
ยังมีการลงทุนในหลักทรัพย์ทั้งตราสารหนี้และตราสารทุนอีกด้วย

2.  การตลาด ภาวะอุตสาหกรรมและการแข่งขัน

  การตลาด

FC มีนโยบายมุ่งเน้นไปที่สินเชื่อสำหรับลูกค้ารายย่อย
และลูกค้าในกลุ่มอุตสาหกรรมที่มีศักยภาพและมีแนวโน้มเจริญเติบโตอย่างต่อเนื่อง
โดยอาศัยฐานลูกค้าที่มีอยู่เดิมทั้งของบริษัทแม่และบริษัทในเครือ
อันก่อให้เกิดประโยชน์ร่วมกันในการขยายฐานลูกค้า อีกทั้งยังเป็นการสนับสนุนธุรกิจของกลุ่มอีกด้วย
การอนุมัติสินเชื่อจะกระทำภายใต้คู่มือนโยบายสินเชื่อซึ่งจะช่วยลดความเสี่ยงในการปล่อยสินเชื่อ
ด้านการระดมเงิน FC จะระดมเงินฝากจากประชาชนในรูปของตั๋วสัญญาใช้เงิน ซึ่ง FC
เน้นการบริการที่มีคุณภาพ ซื่อตรง และความสัมพันธ์ที่ดีกับลูกค้าในระยะยาว

  ภาวะอุตสาหกรรมและการแข่งขัน

ภาวะการแข่งขันของการปล่อยสินเชื่อโดยทั่วไปยังคงอยู่ในระดับที่สูง แต่เนื่องจาก FC
เน้นการปล่อยสินเชื่อลูกค้ารายย่อย
โดยเฉพาะลูกค้ารายย่อยที่เป็นสมาชิกกองทุนสำรองเลี้ยงชีพที่บริหารโดยกลุ่มบริษัทฟินันซ่า
และลูกค้ารายย่อยของลูกค้ารายใหญ่ที่ FC ได้ให้สินเชื่ออยู่แล้ว
รวมไปถึงสินเชื่อที่มีลักษณะเฉพาะและมีความชำนาญ ซึ่ง FC
มีความได้เปรียบที่มีฐานลูกค้าของบริษัทแม่และบริษัทในเครืออยู่แล้ว ทำให้บริษัทฯ
คาดว่าธุรกิจเงินทุนจะอยู่ในสถานะที่สามารถแข่งขันได้ในอุตสาหกรรม

3.4.3 การจัดหาผลิตภัณฑ์และบริการ

ปัจจุบัน FC มีทีมงานทางด้านธนบดีธนกิจ (Funding)
ที่จะระดมเงินทุนจากการฝากเงินของประชาชนทั่วไปทั้งนิติบุคคลและบุคคลธรรมดา
และจากสถาบันการเงิน สำหรับการปล่อยกู้นั้น
จะเน้นการให้กู้ยืมสำหรับลูกค้ารายย่อยที่เป็นสมาชิกกองทุนสำรองเลี้ยงชีพที่บริหารโดยกลุ่มบริษัทฟินันซ่า
ธุรกิจที่มีแนวโน้มเจริญเติบโต และธุรกรรมที่เกี่ยวข้องกับธุรกิจวาณิชธนกิจของกลุ่มฟินันซ่า
โดยคาดว่าอัตราดอกเบี้ยที่ได้รับจากการปล่อยสินเชื่อแก่ลูกค้ารายย่อยจะมีอัตราที่สูงกว่าการปล่อยสินเชื่อเพื่อการพาณิชย์ทั่วไป

แหล่งที่มาของเงินทุน

ภายหลังจากที่บริษัทฯ ได้เข้าซื้อกิจการ FC มีเงินทุนสุทธิประมาณ 151 ล้านบาท
และได้มีการทยอยเพิ่มทุนให้กับ FC มาอย่างต่อเนื่อง โดยล่าสุดเมื่อเดือนมีนาคม 2550
ได้เพิ่มทุนอีกจำนวน 150 ล้านบาท ณ ปัจจุบัน FC มีทุนจดทะเบียนชำระแล้วทั้งสิ้น 481 ล้านบาท

  นโยบายการให้กู้ยืม

นโยบายการให้กู้ยืมของ FC จะใช้ความระมัดระวังในการอนุมัติสินเชื่อใหม่
โดยพิจารณาจากศักยภาพของธุรกิจ โอกาส และความสามารถในการชำระคืนหนี้
ตามคู่มือนโยบายการปล่อยสินเชื่อ อีกทั้งได้กำหนดให้มีคณะกรรมการสินเชื่อ (Loan Committee)
และคณะกรรมการบริหารความเสี่ยง (Risk Management Committee)
ซึ่งประกอบด้วยผู้บริหารระดับสูงตามสายงานที่เกี่ยวข้อง เป็นผู้พิจารณาทบทวนวงเงินสินเชื่อ
ตลอดจนควบคุมดูแลความเสี่ยงจากการให้กู้ยืม อีกทั้ง
มีนโยบายที่จะขยายปริมาณการให้สินเชื่อทางด้านสินเชื่อรายย่อย
และสินเชื่อเพื่อการอุปโภคและบริโภคอีกด้วย

นอกจากนี้ FC มีคณะกรรมการบริหารซึ่งประกอบด้วยผู้บริหารระดับสูงรายงานต่อคณะกรรมการของ
FC คณะกรรมการบริหารดังกล่าว มีหน้าที่ดูแล รับผิดชอบ
ตลอดจนปฏิบัติงานเพื่อให้เป็นไปตามแนวนโยบายของบริษัท

  การดำรงเงินกองทุนต่อสินทรัพย์เสี่ยง

FC มีนโยบายในการดำรงเงินกองทุนต่อสินทรัพย์เสี่ยงไม่ต่ำกว่าที่กฎหมายกำหนด
ซึ่งปัจจุบันธนาคารแห่งประเทศไทยกำหนดให้บริษัทเงินทุนดำรงเงินกองทุนเป็นอัตราส่วนกับสินทรัพย์และภาระผูกพันไม่ต่ำกว่าร้อยละ
8 โดยอัตราเงินกองทุนชั้นที่ 1 ไม่ต่ำกว่าร้อยละ 4 ของสินทรัพย์และภาระผูกพัน

ณ วันที่ 31 ธันวาคม 2549 เงินกองทุนต่อสินทรัพย์เสี่ยงที่ FC ดำรงสูงกว่าอัตราที่กฎหมายกำหนด
คือ มีเงินกองทุนทั้งหมดต่อสินทรัพย์เสี่ยงเท่ากับ 13.9%